༄༅། ། གཉག་མའི་རྩོད་སྤོང་བཞུགས་པ་ལགས་སོ། ། ན་མོ་གུ་རུ་བྷྱཿམཐུ་སྟོབས་དབང་ཕྱུག་དཔལ་ལྡན་བིརྺ་པ། ། རྟག་ཏུ་གཞན་དོན་མཛད་ལ་མགོས་ཕྱག་འཚལ། ། དཔལ་ལྡན་ངན་པར་གྲགས་པའི་ཞབས་པད་ལ། ། གུས་པས་ཕྱག་འཚལ་བརྩེ་བས་གཟུང་དུ་གསོལ། ། མགོན་པོ་ཁྱོད་ཀྱི་ཐུགས་དང་བདག་གི་སེམས། ། དབྱེ་བ་མེད་པར་བྱིན་གྱིས་བརླབ་ཏུ་གསོལ། ། ། ། གསུམ་པ་མན་ངག་སྦྱིན་པ་ལ། རྗེ་བཙུན་མཐུ་སྟོབས་ཀྱི་དབང་ཕྱུག་ཀུན་དགའ་སྙིང་པོས་མཛད་པའི་རྩ་བ་རྡོ་རྗེ་ཚིག་རྐང་གི་འགྲེལ་པ། གཉག་མ་ཞེས་བྱ་བ་ལ། གཞན་དག་གིས་གཞན་དུ་བརྟགས་པ་སྤང་བར་བྱ་བའི་ཕྱིར་འདི་བྲི་བར་བྱའོ། ། དེ་ལ། བླ་མ་ཞེས་པར། བསྟན་བཅོས་དེ་ཉིད་འདུས་པ་ལས། ཁ་ཅིག་ན་རེ། འདིར་བླ་མ་ལ། ཕྱི་དང་ནང་དང་གསང་བ་དང་མཐར་ཐུག་གིས་བཏགས་པ་ནི། དབང་བཞིའི་སྦྱང་གཞི་དང་སྦྱོང་བྱེད་ལ་སོགས་པ། ཕྱི་དང་ཕྱི་བསྒོམ་པ་དང་། ནང་དང་ནང་བསྒོམ་པ་ལ་སོགས་པ་ཡིན་པའི་ཕྱིར་དེ་སྐད་ཅེས་བྱའོ། ། ཞེས་ཟེར་རོ། ། གཞན་དག་ནི་དེ་བཀག་ནས། དབང་བཞི་བསྐུར་བའི་བླ་མས་ཕྱི་ཡུལ་ལ་སྒྲོ་འདོགས་གཅོད་པ་དང་། ནང་རང་འབྱུང་གི་ཡེ་ཤེས་སྟོན་པ་ལ་སོགས་པའི་ཕྱིར་དེ་སྐད་ཅེས་བྱའོ། ། ཞེས་འདོན་པར་བྱེད་དོ། ། དེ་གཉིས་ཀ་ཡང་རིགས་པ་མ་ཡིན་ཏེ། འདིར་ནི་བླ་མ་ཕྱིའི་སྒྲོ་འདོགས་གཅོད་པར་བྱེད་པ་དང་། ནང་རང་འབྱུང་གི་ཡེ་ཤེས་སྟོན་པར་བྱེད་པ། ཞེས་པ་ལ་སོགས་པར་བཤད་ཀྱི། ཕྱི་དང་ནང་ལ་སོགས་པའི་མིང་གིས་བླ་མ་ལ་བཏགས་པ་མེད་པའི་ཕྱིར་དང་། གཞན་དུ་ན་རྒྱུད་སྟོན་པ་དང་། མན་ངག་སྟོན་པ་ཞེས་འབྱུང་ན་ཡང་། བླ་མ་ལ་རྒྱུད་དང་མན་ངག་ལ་སོགས་པའི་མིང་གིས་བཏགས་པར་ཧ་ཅང་ཐལ་ཆེ་བའི་ཕྱིར་རོ། ། ཞེས་གསུངས་སོ། ། དེ་ལ་ཕྱོགས་སྔ་མ་དང་པོ་དེ་ནི། བླ་མ་དམར་གྱི་བཞེད་པ་ཡིན་ལ། གཉིས་པ་ནི་བླ་མ་དམ་པ་སོགས་བཞེད་མོད། དེ་དག་འོག་ཏུ་དཔྱད་པར་བྱ་ཞིང་། སྐབས་སུ་བབ་པ་ཁྱེད་ཀྱི་དགག་པ་དེ་དག་མི་འཐད་དེ། འདིར་སྒྲོ་འདོགས་གཅོད་པར་བྱེད་པ་ལ་སོགས་པའི་མིང་གིས་མ་བཏགས་ན། བླ་མ་བཞི་སོ་སོར་ངེས་པར་མི་ནུས་པའི་ཕྱིར་དང་། སྒྲོ་འདོགས་ཡོངས་སུ་གཅོད་པ་སོགས་བསྟན་བྱ་ཆོས་ཀྱི་སྒྲ་དོན་ཡིན་ཡང་། བྱེད་པའི་བླ་མ་ཞེས་བྱེད་ལས་ཀྱི་སྒོ་ནས་མིང་དུ་བཏགས་ནས་རང་གིས་ཀྱང་གསུངས་བཞིན་དུ། སྙོན་བཏེངས་བ་ཙམ་དུ་ཟད་པའི་ཕྱིར་ཏེ། འདི་ལྟར། ཁྱེད་རང་ཉིད་ཀྱི་བླ་མའི་དབྱེ་བར། ཕྱི་སྒྲོ་འདོགས་ཡོངས་སུ་གཅོད་པར་བྱེད་པའི་བླ་མ། ནང་རང་བྱུང་གི་ཡེ་ཤེས་སྟོན་པར་བྱེད་པའི་བླ་མ། གསང་བ་ལྷན་ཅིག་སྐྱེས་པའི་ཡེ་ཤེས་སྟོན་པར་བྱེད་པའི་བླ་མ། མཐར་ཐུག་ཆོས་ཐམས་ཅད་ཤིན་ཏུ་རྣམ་པར་དག་པའི་དེ་ཁོ་ན་ཉིད་སྟོན་པར་བྱེད་པའི་བླ་མ་རྡོ་རྗེ་སློབ་དཔོན་ནོ། ། དེ་ལ་བླ་མ་དང་པོ་ནི། ཞེས་སོགས། བླ་མ་ལས་བྱེད་ལས་ཀྱི་མིང་གིས་བཏགས་ནས། སོ་སོར་ཕྱེ་ནས་གསུངས་པའི་ཕྱིར་རོ། ། དེ་བཞིན་དུ་རྒྱུད་སྟོན་པའི་བླ་མ་དང་། མན་ངག་སྟོན་པའི་བླ་མ་ཞེས་པ་ནི་ཁྱེད་རང་གིས་ཀྱང་གསུངས་ལ། དེ་ལྟར་སྨྲས་པས། བླ་མ་ལ་རྒྱུད་དང་མན་ངག་གི་མིང་གིས་བཏགས་དགོས་པར་མཚུངས་པས། ཧ་ཅང་ཐལ་བ་ནི། ལྷམ་བཟོ་བ་ལ་ལྷམ་མཁན་ཞེས་པའི་མིང་གིས་འདོགས་པ། ལྷམ་མཁན་ལ་ལྷམ་ཞེས་པའི་མིང་གིས་བཏགས་དགོས་པར་མཚུངས་པ། འདི་ནི་ཁོ་བོ་ཅག་ལ་འཇུག་པའི་གོ་སྐབས་མེད་དེ། བྱེད་ལས་ཀྱི་མིང་གིས་བཏགས་ན། བྱ་རྒྱུའི་སྒོ་ནས་མིང་གིས་བཏགས་པ་ཡིན་པར་བཞེད་པ་མ་ཡིན་པའི་ཕྱིར་རོ། ། འོན་ཏེ་ཁྱེད་ཅག་ཕྱིའི་བླ་མ་ཞེས་པ་མ་ཡིན་ནམ། དེ་ལྟར་ན་རྒྱུད་ཀྱི་བླ་མ་ཞེས་པར་འགྱུར་དགོས་པས། དེའི་ཕྱིར་སྨྲས་པ་ཡིན་ནོ། ། ཞེ་ན། དེ་ཉིད་རྒྱས་ལ་སངས་རྒྱས་བསྙད་ཇི་བཞིན། ། དེ་བཞིན་སེམས་ཙམ་གཙོར་གྱུར་འཇིག་རྟེན་ལ། ། མདོ་ལས་སེམས་ཙམ་ཞེས་གསུངས་གཟུགས་ནི་འདིར། ། འགོག་པ་དེ་ལྟ་མདོ་ཡི་དོན་མ་ཡིན། ། ཞེས་པ་ལྟར། བར་གྱི་ཚིག་མི་མངོན་པར་བྱས་པ་ཡིན་པའི་ཕྱིར་དང་། ཕྱིའི་བླ་མ་ཞེས་སོགས་འབྱུང་ཁུངས་ཀྱི་ཚིག་ཡོད་པའི་ཕྱིར། བྱེད་པའི་འབྱུང་ཁུངས་སུ་སྦྱར་བར་བྱ་བ་ཡིན་པའི་ཕྱིར་དང་། རྒྱུད་དང་མན་ངག་སྟོན་པའི་བླ་མ་ལ་ཡང་། རྒྱུད་ཀྱི་བླ་མ། མན་ངག་གི་བླ་མ། ཞེས་བསྡུས་མིང་གིས་བརྗོད་དུ་རུང་བའི་ཕྱིར་རོ། ། ད་ནི་བླ་མ་དམར་གྱིས་བཞེད་པ་དེ་ཉིད། རྗེ་བཙུན་གོང་མའི་བཞེད་པར་འགྱུར་མི་འགྱུར་དཔྱད་པར་བྱ་སྟེ། དམར་མར། དེ་ལྟར་ན་བུམ་དབང་བསྐུར་བའི་བླ་མ་དེ་ལ་ཕྱིའི་བླ་མ་ཟེར་ལ། དབང་གོང་མ་གསུམ་དང་འབྲེལ་བའི་བླ་མ་དེ་ལ་ནང་དང་གསང་བ། མཐར་ཐུག་གི་མིང་གིས་འདོགས་པའི་རྒྱུ་མཚན་ཅི་ཞེ་ན། བུམ་དབང་གི་ལུས་སྦྱང་གཞི་རྩ་དེ། དབང་གོང་མ་གསུམ་གྱི་སྦྱང་གཞི་རྩ་ཡིག་ལ་སོགས་པ་ལ་ལྟོས་ནས། རགས་ཤིང་རྟོགས་སླ་ལ། ལུས་ཀྱི་ཕྱི་ན་ཡོད་པའི་ཕྱིར་དང་། དབང་དེ་དང་འབྲེལ་བའི་ལམ་བསྐྱེད་པའི་རིམ་པ། སྐུ་མདོག་ཞལ་ཕྱག་ལ་སོགས་པ་ལུས་ཀྱི་ཕྱི་བསྒོམ་པའི་ཕྱིར་དང་། ལམ་དེ་དང་འབྲེལ་བའི་ལྟ་བ་ཉམས་མྱོང་ཏིང་ངེ་འཛིན་གྱི་ངོ་བོ་ཉིད་གསུམ། གཙོ་བོར་ཕྱི་ཡུལ་གྱི་སྟེང་དུ་བསྐྱེད་པའི་ཕྱིར། ཕྱིའི་ཐ་སྙད་དུ་བཞག་གོ། དབང་གོང་མ་གསུམ་གྱི་སྦྱང་གཞི། རྩ་ཡིག་ལ་སོགས་པ་ནང་ལ་སོགས་པར་འཇོག་པའི་རྒྱུ་མཚན་ནི་ཕྲ་ཞིང་རྟོགས་དཀའ་མི་གསལ་བར་ཡོད་པས་སོ། ། ཤེས་རབ་ཡེ་ཤེས་བསྐུར་བའི་བླ་མ་དེ་ལ་གསང་བའི་བླ་མ་ཞེས་ཟེར་བ་ནི། དབང་དེའི་སྦྱང་གཞི་ཁམས་དྭངས་མ་དེ། རྩ་ཡི་གེའི་ནང་ནའང་ཤིན་ཏུ་སྦས་ནས་གསང་བ་ལྟ་བུར་ཡོད་པས་སོ། ། དབང་རིན་པོ་ཆེ་བཞི་པ་བསྐུར་བའི་བླ་མ་དེ་ལ། མཐར་ཐུག་གི་བླ་མ་ཞེས་ཟེར་བ་ནི། དབང་དེའི་སྦྱང་གཞི་རྩ་དང་ཡི་གེ་དང་ཁམས་བདུད་རྩི་གསུམ་ཅར་ལ་ཁྱབ་ཅིང་དབང་བྱེད་པའི་སྙིང་པོ་ཡེ་ཤེས་ཀྱི་རླུང་དེ་སྦྱང་གཞིའི་མཐར་ཐུག་ཡིན་པའི་ཕྱིར་དང་། དེའི་སྦྱོང་བྱེད་དབང་དང་ལམ་དང་། ལྟ་བ་དང་གྲུབ་མཐའ་དང་འབྲས་བུ་ཐམས་ཅད་ཀྱི་བཞི་པའི་ཕྱོགས་དེ་མཐར་ཐུག་ཡིན་པའི་ཕྱིར་རོ། ། ཞེས་གསུངས་སོ། ། དེ་ལ་ཕྱིའི་བླ་མ་དང་། ནང་དང་། གསང་བ་དང་། མཐར་ཐུག་གི་བླ་མ་ཞེས་པའི་བསྡུས་མིང་། རྗེ་བཙུན་གོང་མས་གསལ་བར་གསུངས་པ་མ་མཐོང་ཡང་། བསྡུས་མིང་དེ་ལྟར་དུ་བཏགས་པ་ལ་འགལ་བ་མེད་དེ། གོང་དུ་བཤད་པ་དེ་དག་གིས་ཕྱིར་རོ། ། ལུས་ཀྱི་ཕྱི་ན་ཡོད་པའི་ཕྱིར་ཞེས་པ་ནི། རྗེ་བཙུན་གོང་མའི་དགོངས་པ་མ་ཡིན་ཏེ། སྲས་དོན་མར། ལུས་རགས་པ་དབང་རྟེན་ཁོག་པ་དང་བཅས་པ། ཕྲ་བ་རྩའི་འཁོར་ལོ་རང་བཞིན་གྱིས་ལྷུན་གྲུབ་ཏུ་གནས་པ་དེ་ཉིད་ལ། དེ་བཞིན་གཤེགས་པ་ཐམས་ཅད་ཀྱི་སྐུ་རྡོ་རྗེ་ཞེས་ཀྱང་བྱ་ལ། ཞེས་གསུངས་པས། ཕྲ་བ་རྩའི་འཁོར་ལོ་ལུས་ཀྱི་ཕྱི་ན་ཡོད་པ་མི་རིག་པའི་ཕྱིར་དང་། དེ་བཞིན་དུ་བསྐྱེད་པའི་རིམ་པ་སྐུ་མདོག་ཞལ་ཕྱག་ལ་སོགས་པ་ལུས་ཀྱི་ཕྱི་བསྒོམ་ཞེས་པའང་། ནང་དབྱིབས་ཀྱི་ལམ་བསྒོམ་པར་བཞེད་པ་ཉིད་ཀྱིས་གསལ་བ་ཡིན་པའི་ཕྱིར་རོ། ། བླ་མ་དམ་པའི་བཞེད་པ་ནི། མན་ངག་གི་མཛོད་དུ། དེར་འཇོག་པའི་རྒྱུ་མཚན་ནི། ཅི་སྟེ་བླ་མ་བཞི་པོ་དེ་དག་ལ། ཕྱི་ནང་གསང་བ་མཐར་ཐུག་ཏུ་འཇོག་པའི་རྒྱུ་མཚན་ཅི་ཡིན་སྙམ་ན། བུམ་དབང་བསྐུར་བའི་བླ་མས། ཕྱིའི་ཡུལ་ལ་སྒྲོ་འདོགས་གཅོད་པའི་ཕྱིར། དེ་སྐད་ཅེས་བྱ་སྟེ། བླ་མས་བསྟན་པའི་བསྐྱེད་རིམ་བསྒོམ་པས། ལྟ་བ་སྐྱེས་པ་ན། སྣང་ཕྱོགས་སྟོང་ཕྱོགས་ཟུང་འཇུག་གི་ངོ་བོ་ཉིད་གསུམ་གྱིས་ཕྱི་ཡུལ་ལ་སྣང་བ་སྟོང་པ་སྣང་སྟོང་ཐ་དད་དུ་འཛིན་པའི་སྒྲོ་འདོགས་གཅོད་པས་སོ། ། གསང་དབང་བསྐུར་བའི་བླ་མས། རང་གི་ལུས་ལས་སྐྱེས་པའི་རང་འབྱུང་ཡེ་ཤེས་སྟོན་པའི་ཕྱིར་དེ་སྐད་ཅེས་བྱ་སྟེ། བླ་མས་བསྟན་པའི་ཙཎྜ་ལི་བསྒོམ་སྟེ། ནང་རྟེན་དཀྱིལ་འཁོར་བཞི་ལ་གནད་དུ་བསྣུན་པས། ཕྱིའི་རྟེན་ལ་མ་ལྟོས་པར། སེམས་ལ་རང་འབྱུང་ཡེ་ཤེས་སྐྱེ་བའི་ཕྱིར་རོ། ། ཤེས་རབ་ཡེ་ཤེས་བསྐུར་བའི་བླ་མས། དབང་གསུམ་པའི་ལམ་ལས་སྐྱེས་པའི་ལྷན་སྐྱེས་འཆར་ཚུལ་སྟོན་པའི་ཕྱིར་དེ་སྐད་ཅེས་བྱ་སྟེ། ཕྱག་རྒྱའི་ལམ་དེ་ཐེག་པ་ཐུན་མོང་ལ་མ་གྲགས་པས་མོས་པ་ཙམ་ཡང་བྱ་བར་དཀའ་བའི་ཕྱིར་གསང་ཞིང་སྦ་བར་བྱ་བ་ཡིན་ལ། ལམ་དེ་བསྒོམ་པས་ཞུ་བདེ་ལྷན་སྐྱེས་ཀྱི་རྟོགས་པ་འཆར་བའི་ཕྱིར་རོ། ། བཞི་པ་བསྐུར་བའི་བླ་མས། ལམ་གྱི་མཐར་ཐུག་ཆོས་ཐམས་ཅད་ཀྱི་དེ་ཁོ་ན་ཉིད་སྟོན་པའི་ཕྱིར་དེ་སྐད་ཅེས་བྱ་སྟེ། བཞི་པའི་ལྟ་བ་བདེ་སྟོང་མཆོག་དེ་ལྟ་བའི་མཐར་ཐུག་དང་། ཆོས་ཐམས་ཅད་ཀྱི་ཆོས་ཉིད་ཡིན་པའི་ཕྱིར། བྱ་བ་བཞི་བྱེད་པས་དེ་ལྟར་བཞག་གིདམར་གྱིས་དང་པོ་ལམ་དང་། ཕྱི་མ་གསུམ་ལྟ་བའི་མིང་གིས་བཏགས་ཞེས་པ་ནི་མ་ངེས་པ་སྟེ། བུམ་དབང་གི་ལྟ་བ་གསུམ་ལ་ཡང་སྒྲོ་འདོགས་གཅོད་པའི་རྒྱུ་མཚན་སྦྱར་དུ་རུང་བའི་ཕྱིར་རོ། ། དེ་བཞིན་དུ་ཕྱི་ནང་ལ་སོགས་པ་ལ་ཡང་བུམ་དབང་གི་སྦྱང་གཞི་རྩ་རགས་ཤིང་རྟོགས་སླ་ལ་ལུས་ཀྱི་ཕྱི་ན་ཡོད། བསྐྱེད་རིམ་ཀྱང་ལུས་ཀྱི་ཕྱི་བསྒོམ། ངོ་བོ་ཉིད་གསུམ་ཡང་ཡུལ་གྱི་སྟེང་དུ་སྐྱེ་བས་ཕྱི་ཞེས་བྱ་ལ། གསང་དབང་གི་སྦྱང་གཞི་རྩ་ཡིག་དེ་ལུས་ཀྱི་ནང་དུ་སྦས་ཤིང་། མི་གསལ་བར་ཡོད་པས་ནང་དང་། དབང་གསུམ་པའི་སྦྱང་གཞི་དྭངས་མ་དེ་ཡི་གེ་དེའི་ནང་ན་ཤིན་ཏུ་སྦས་ཤིང་གསང་བར་ཡོད་པས་གསང་བ། བཞི་པའི་སྦྱང་གཞི་རླུང་དེ། སྦྱང་གཞི་མཐར་ཐུག་ཡིན་ཞིང་། དེ་སྦྱོང་བྱེད་དབང་ལམ་ལྟ་གྲུབ་འབྲས་བུ་ཐམས་ཅད་མཐར་ཐུག་ཡིན་པའི་ཕྱིར། སྦྱང་གཞིའི་དབང་གིས་བླ་མ་ལའང་བཏགས་སོ། ། ཞེས་ཟེར་མོད་ཀྱི། སྦྱང་གཞི་རྩ་གསུམ་ལ་སོགས་པ་ལུས་ཀྱི་ནང་ན་ཡང་ཡོད་ལ། རྩ་འགའ་ཞིག་ལུས་ཀྱི་ཕྱི་ན་ཡང་ཡོད་ཅིང་། དྭངས་མ་ཕྱི་ནང་གི་ཆ་ཐམས་ཅད་ན་ཡོད་པའི་ཕྱིར། སྔ་མ་ཁོ་ནར་མ་ངེས་སོ། ། ཞེས་ངོ་བོ་ཉིད་གསུམ་གྱི་སྐབས་སུ། གཞི་ལམ་འབྲས་བུ་ཐམས་ཅད་ཕྱི་ནང་སོགས་སུ་འཇོག་པ་མཛད་ནས་ཕན་ཚུན་འཆད་པ་ན། དང་པོ་དང་བཞི་པ་གཉིས་ལྟ་བ་ཁོ་ན་དང་། གཉིས་པ་སྦྱང་གཞི། གསུམ་པ་ལམ་ཁོ་ན་ལ་ཕྱི་ནང་སོགས་སུ་བཤད་ནས་ལྷག་མ་རྣམས་མཚོན་པར་མཛད་པ་ཡིན་ནོ། ། རྗེ་བཙུན་གོང་མའི་བཞེད་པ་ནི། སྦྱང་གཞི་ནས་བརྩམས་ཏེ་འབྲས་བུའི་བར་ཐམས་ཅད་ལ་ཕྱི་ནང་སོགས་སུ་བཞག་ནས། དེ་དག་ཕྱི་ནང་སོགས་སུ་འཇོག་པའི་རྒྱུ་མཚན་འཆད་པ་ན། སྲས་དོན་མར། བུམ་ཤེས་གཉིས་ལ་མི་གསལ་ཡང་། གསང་དབང་གི་ཐད་དུ། རྩའི་ནང་ན་ཡི་གེ་སྦས་པའི་ཚུལ་དུ་ཡོད་པས་ནང་སྟེ་ཞེས་དང་། མཐར་ཐུག་ཞེས་པ། དབང་གི་མཐར་ཐུག་བཞི་པ་དེ་བཞིན་དུ། ལམ་ལྟ་བ་གྲུབ་མཐའ་རྣམས་ལ་ཡང་སྦྱར་ཏེ། དེ་ལས་གཞན་གོང་ན་མེད་པས། ལམ་བོགས་དབྱུང་དུ་མེད་པ་ཞེས་བྱ་བའི་དོན་ཏོ། ། ཞེས་གསུངས་ལ། དེ་བཞིན་དུ། དཔེ་མཛོད་མར་ཡང་། འཇོག་ཚུལ་སྔ་མ་དང་འདྲ་བར་བཞག་ནས་རྒྱུ་མཚན་འཆད་པ་ན། ཡི་གེའི་དོན་ཕྱི་ལུས་རྩ་གནས་ནི། འོག་མ་གསུམ་ལས་རགས་པས་ཕྱི་ཞེས་བྱའོ་ཞེས་དང་། ནང་ནི་རྩའི་ནང་ན་གནས་པས་ཡི་གེ་ལ་ནང་ཞེས་བྱའོ། ། ཞེས་དང་། གསང་བ་ནི་རྩ་ཡི་གེའི་ནང་ན་གནས་པ་ཞེས་དང་། དེ་ལ་མཐར་ཐུག་ན། བདེ་སྟོང་མཆོག་སྟེ་ཐམས་ཅད་ཀྱི་མཐར་ཐུག་གོ། ཞེས་གསུངས་སོ། ། འོ་ན་རྗེ་བཙུན་གོང་མས་ཀྱང་། བཞི་པ་མ་གཏོགས། སྦྱང་གཞི་གཅིག་པུ་ལ་སྦྱར་བས་ཉི་ཚེར་མི་འགྱུར་རམ་ཞེ་ན། བཞི་པ་ལ་བཤད་པས་ཐམས་ཅད་ལ་མཚོན་པར་ནུས་པའི་ཕྱིར། རྗེ་བཙུན་གོང་མའི་བཞེད་པ་ཉིད་ཤིན་ཏུ་ཕུལ་དུ་བྱུང་བ་ཡིན་ནོ། ། དང་པོ་ལམ་དང་ཕྱི་མ་གསུམ་ལྟ་བའི་མིང་གིས་བཏགས་པར། རྗེ་བཙུན་གོང་མ་བཞེད་པ་ཡིན་ཏེ། སྲས་དོན་མར། བླ་མ་བཞི་པོ་དེ་ལ་ལམ་དང་ལྟ་བ་དང་། གྲུབ་མཐའ་ལ་སོགས་པ་གང་ནས་ཀྱང་མིང་བཏགས་སུ་བཏུབ་ཀྱང་། དང་པོ་ནི་ལམ་ལས་མིང་བཏགས་ལ། ཕྱི་མ་གསུམ་ནི་ལྟ་བ་ནས་མིང་བཏགས་ཏེ། དེའི་འཐད་པའམ། རྒྱུ་མཚན་ནི་གང་ཡང་མི་གསུངས་སོ། ། ཞེས་དང་། སྒ་ཐེང་མར། དང་པོ་ནི་ལམ་སྟོན་པའི་སྒོ་ནས་མིང་བཏགས། ལྷག་མ་གསུམ་ལམ་ཉམས་སུ་བླང་བ་ལ་སོགས་པར་སྟོན་ཀྱང་། ལྟ་ཉམས་གསུམ་བསྐྱེད་པའི་སྒོ་ནས་མིང་བཏགས། ཞེས་དང་། དེ་བཞིན་དུ། ཞུ་བྱས་མ། ཡུམ་དོན་མ། ཟླ་རྒྱལ་མ་རྣམས་སུའང་། སྔ་མ་ལམ་དང་། ཕྱི་མ་ལྟ་བ་ནས་བཏགས་པར་བཤད་ལ། སྒྲོ་འདོགས་ནི་དབང་མ་བསྐུར་ལམ་མ་བསྟན་ཙམ་ན། ལུས་ལ་རྟེན་གཞལ་ཡས་ཁང་དང་། རྩ་གནས་རྣམས་ན། བརྟེན་པ་ཕོ་བྲང་ལྔའི་ལྷ་བརྒྱ་ལྔ་བཅུ་རྩ་བདུན་གྱི་བཞུགས་ཚུལ་དང་། སྐུ་མདོག་དང་། ཕྱག་མཚན་དང་། བཞུགས་ས་རྣམས་མི་ཤེས་པ་དང་། དེའི་ཆ་ལག་བཟླས་པ་དང་གཏོར་མ་དང་། སྦྱིན་སྲེག་ལ་སོགས་པ་མི་ཤེས་པ་ནི་སྒྲོ་འདོགས་སོ། ། དེ་རྣམས་བསྟན་པས་དེ་ཁོ་ན་ལྟར་ཤེས་པ་ནི་སྒྲོ་འདོགས་ཆོད་པའོ། ། ཞེས་སྒྲོ་འདོགས་གཅོད་པ་ལམ་གྱི་ཆ་ནས་འཇོག་པར་མཛད་པ་ཡིན་ནོ། ། ལམ་དང་ལྟ་བ་ལས་འདོགས་པའི་རྒྱུ་མཚན་འཆད་པ་ན། དམར་གྱིས། བླ་མའི་མིང་གི་རྣམ་གྲངས་བཞིའི། དང་པོ་ལམ་ལས་མིང་དུ་བཏགས་ལ། ཕྱི་མ་གསུམ་ལྟ་བ་ལས་མིང་དུ་འདོགས་པའི་རྒྱུ་མཚན་ཅི་ཞེ་ན། འདིར་རྣལ་འབྱོར་གྱི་དབང་ཕྱུག་ཆེན་པོ་བིརྺ་པའི་བཞེད་པས། རྟོགས་པ་ཙམ་ལ་ལྟ་བར་བཞག་པ་དང་། ཉམས་མྱོང་ཏིང་ངེ་འཛིན་ལ་ལྟ་བར་འཇོག་པའི་ལུགས་གཉིས་ལས། སྔ་མ་ནི་ཐོས་བསམ་གྱིས་སྒྲོ་འདོགས་བཅད་ནས་ཆོས་ཐམས་ཅད་རང་བཞིན་མེད་པར་གོ་བའི་དོན་སྤྱི་ཙམ་ཡིན་ཞིང་། སྐབས་འདིར་གཙོ་མི་ཆེ་ལ། ཕྱི་མ་ནི་དོན་རང་གི་མཚན་ཉིད་ཀྱི་ཕྱོགས་གཅིག་རྟོགས་པའི་ཕྱིར། གཙོ་བོར་བཞེད་པས་ན། དེ་ལྟ་བུའི་ལྟ་བ་དེ་རྟོགས་པར་བྱེད་པ་ལ། བུམ་དབང་དང་འབྲེལ་བའི་ལམ་བསྐྱེད་པའི་རིམ་པ་དབྱིབས་སྒོམ་པ་མི་ཟབ་སྟེ། རྟེན་ལུས་དང་། བརྟེན་པ་སེམས་ལས། བསྐྱེད་རིམ་གཙོ་བོར་སེམས་ལ་གནད་དུ་བསྣུན་པའི་ཕྱིར། ལྟ་བའི་ཉམས་མྱོང་སྐྱེ་བ་བུལ་ཞིང་། ལམ་ཡུན་རིང་དུ་འགོར་བས་ན་བསྐྱེད་རིམ་གྱི་སྔོན་འགྲོ་བུམ་དབང་བསྐུར་བའི་བླ་མ་དེ་ལ། རྒྱུ་ལམ་གྱི་མིང་གིས་བཏགས་སོ། ། ཡང་བསྐྱེད་རིམ་གྱི་ལམ་དེ། སེམས་ཀྱིས་སེམས་ལ་གནད་དུ་བསྣུན་པ་གཙོ་ཆེ་བའི་ཕྱིར། ཕར་ཕྱིན་དང་ཐུན་མོང་དུ་རྟོགས་པ་ཙམ་ལ་ལྟ་བར་འཇོག་པ་དང་ཡང་ཚུལ་མཚུངས་སོ། ། བླ་མ་ཕྱི་མ་རྣམས་ལ་ལྟ་བས་མིང་དུ་འདོགས་པ་ནི། དབང་གོང་མ་གསུམ་དང་འབྲེལ་བའི་ལམ། རྫོགས་རིམ་རྟེན་ལུས་ལ་གནད་དུ་བསྣུན་པས། བརྟེན་པ་སེམས་ལ་རྟོགས་པ་མྱུར་དུ་སྐྱེ་བའི་ཕྱིར། འབྲས་བུ་ཉམས་མྱོང་ཏིང་ངེ་འཛིན་གྱི་མིང་གིས་བཏགས་སོ། ། ཞེས་གསུངས་སོ། ། དེ་ལ། བསྟན་བཅོས་དེ་ཉིད་འདུས་པ་ལས། སྐྱོན་བརྗོད་པ་ན། དེ་ནི་མ་ཡིན་ཏེ། དང་པོའི་སྐབས་ཀྱི་སྒྲོ་འདོགས་གཅོད་པ་ཞེས་པ་ལྟ་བ་ངོ་བོ་ཉིད་གསུམ་ལ་ཡང་འཇུག་པས། ལམ་གྱི་ཆོས་ཙམ་སྨྲོས་པ་མ་ཡིན་པའི་ཕྱིར་དང་། ཏིང་ངེ་འཛིན་སེམས་ལ་རེངས་པ་ལྟ་བུ། གཙོ་བོར་སེམས་ལ་གནད་དུ་བསྣུན་པ་ཡིན་པས་མི་ཟབ་པར་འགྱུར་བ་དང་། འཁྲུལ་འཁོར་ཡན་ལག་ལྔ་སྦྱོངས་ལྟ་བུ། གཙོ་བོར་ལུས་ལ་གནད་དུ་བསྣུན་པ་ཡིན་པས་ཆེས་ཟབ་པར་འགྱུར་བའི་ཕྱིར། ལྟ་བ